Document ID: 32015R0028

REGOLAMENT TAL-KUMMISSJONI (UE) 2015/28
tas-17 ta' Diċembru 2014
li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill fir-rigward tal-Istandard Internazzjonali tar-Rapportar Finanzjarju 2, 3 u 8 u l-Istandard Internazzjonali tal-Kontabilità 16, 24 u 38
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 rigward l-applikazzjoni ta' standards internazzjonali tal-kontabilità (1), u b'mod partikolari l-Artikolu 3(1) tiegħu,
Billi:
(1)
Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards internazzjonali u interpretazzjonijiet li kienu fis-seħħ fil-15 ta' Ottubru 2008.
(2)
Fit-12 ta' Diċembru 2013, il-Bord tal-Istandards Internazzjonali tal-Kontabbiltà (IASB) ippubblika l-“Annual Improvements to International Financial Reporting Standards 2010-2012 Cycle” (it-titjib annwali), fil-qafas tal-proċess tat-titjib regolari tiegħu li għandu l-għan li jirrazzjonalizza u jiċċara l-istandards. L-għan tat-titjib annwali huwa li jiġu indirizzati kwistjonijiet mhux urġenti, iżda neċessarji, diskussi mill-IASB waqt iċ-ċiklu tal-proġett li beda fl-2010 f'oqsma ta' inkonsistenza fl-Istandards Internazzjonali tar-Rapportar Finanzjarju jew fejn tkun meħtieġa kjarifika tat-test. L-emendi fl-Istandard Internazzjonali tar-Rappurtar Finanzjarju (IFRS) 8 u fl-Istandards Internazzjonali tal-Kontabilità (IAS) 16, 24 u 38 huma kjarifiki jew korrezzjonijiet tal-istandards rispettivi. L-emendi fl-IFRS 2 u fl-IFRS 3, jinvolvu tibdiliet fir-rekwiżiti eżistenti jew gwida addizzjonali għall-implimentazzjoni ta' dawk ir-rekwiżiti.
(3)
L-emendi fl-IFRS 3 jimplikaw, bħala konsegwenza emendi fl-IAS Nru 37 u IAS Nru 39 sabiex tiġi żgurata l-konsistenza bejn l-istandards internazzjonali tal-kontabilità.
(4)
Dawk l-emendi fl-istandards eżistenti fihom xi referenzi għall-IFRS 9, li fil-preżent ma jistax jiġi applikat peress li l-IFRS 9 ma ġiex adottat mill-Unjoni. Għalhekk kwalunkwe referenza għall-IFRS 9 kif stabbilit fl-Anness ta' dan ir-Regolament għandha tinqra bħala referenza għall-IAS 39 Strumenti Finanzjarji: rikonoxximent u kejl.
(5)
Il-konsultazzjoni mal-Grupp Tekniku ta' Esperti tal-Grupp Konsultattiv Ewropew dwar ir-Rapportar Finanzjarju tikkonferma li t-titjib jissodisfa l-kriterji tekniċi għall-adozzjoni stipulati fl-Artikolu 3(2) tar-Regolament (KE) Nru 1606/2002.
(6)
Ir-Regolament (KE) Nru 1126/2008 għandu għalhekk jiġi emendat skont dan.
(7)
Il-miżuri stipulati f'dan ir-Regolament huma skont l-opinjoni tal-Kumitat Regolatorju dwar il-Kontabilità,
ADOTTAT DAN IR-REGOLAMENT:
Artikolu 1
1. L-Anness tar-Regolament (KE) Nru 1126/2008 huwa emendat kif ġej:
(a)
L-IFRS 2 Pagament ibbażat fuq l-azzjonijiet huwa emendat kif stipulat fl-Anness ta' dan ir-Regolament;
(b)
L-IFRS 3 Kombinamenti ta' Negozji huwa emendat kif stipulat fl-Anness ta' dan ir-Regolament;
(c)
L-IFRS 8 Segmenti operatorji huwa emendat kif stipulat fl-Anness ta' dan ir-Regolament;
(d)
L-IAS 16 Proprjetà, impjant u tagħmir huwa emendat kif stipulat fl-Anness ta' dan ir-Regolament;
(e)
L-IAS 24 Divulgazzjonijiet dwar partijiet relatati huwa emendat kif stipulat fl-Anness ta' dan ir-Regolament;
(f)
L-IAS 38 Assi intanġibbli huwa emendat kif stipulat fl-Anness ta' dan ir-Regolament;
(g)
L-IAS 37 Provvedimenti, obbligazzjonijiet kontinġenti u assi kontinġenti u 39 Strumenti finanzjarji: rikonoxximent u kejl huma emendati skont l-emendi fl-IFRS 3 kif stipulat fl-Anness ta' dan ir-Regolament;
2. Kwalunkwe referenza għall-IFRS 9 kif stabbilit fl-Anness ta' dan ir-Regolament tinqra bħala referenza għall-IAS 39 Strumenti Finanzjarji: rikonoxximent u kejl.
Artikolu 2
Kull kumpanija tapplika l-emendi msemmija fl-Artikolu 1(1), mhux aktar tard mid-data tal-bidu tal-ewwel sena finanzjarja tagħha li tibda mill-1 ta’ Frar 2015 jew wara.
Artikolu 3
Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta' Diċembru 2014.

Labels: 2
4
19
7
12